Document ID: 32008D0831

ΑΠΌΦΑΣΗ ΤΗΣ ΕΠΙΤΡΟΠΉΣ
της 31ης Οκτωβρίου 2008
για τον καθορισμό νέας προθεσμίας όσον αφορά την υποβολή φακέλων σχετικά με ορισμένες ουσίες που θα πρέπει να εξεταστούν στο πλαίσιο του 10ετούς προγράμματος εργασίας που αναφέρεται στο άρθρο 16 παράγραφος 2 της οδηγίας 98/8/ΕΚ
[κοινοποιηθείσα υπό τον αριθμό Ε(2008) 6266]
(Κείμενο που παρουσιάζει ενδιαφέρον για τον ΕΟΧ)
(2008/831/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το δεύτερο εδάφιο του άρθρου 16 παράγραφος 2,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του 10ετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (2), καθιερώθηκε ο κατάλογος των δραστικών ουσιών που επιβάλλεται να αξιολογούνται με προοπτική την ενδεχόμενη συμπερίληψή τους στα παραρτήματα I, IA ή IB της οδηγίας 98/8/ΕΚ.
(2)
Για σειρά συνδυασμών ουσιών/ειδών προϊόντων περιλαμβανόμενων στον ως άνω κατάλογο, είτε έχουν αποσυρθεί όλοι οι συμμετέχοντες είτε έχει υποβληθεί φάκελος εντός της προβλεπόμενης προθεσμίας στο άρθρο 9 παράγραφος 2 στοιχείο γ) του κανονισμού (ΕΚ) αριθ. 1451/2007 από το κράτος μέλος που έχει οριστεί ως εισηγητής για την αξιολόγηση.
(3)
Ως εκ τούτου, σύμφωνα με το άρθρο 11 παράγραφος 2 του κανονισμού (ΕΚ) αριθ. 1451/2007, η Επιτροπή ενημέρωσε σχετικά τα κράτη μέλη. Τα αντίστοιχα δεδομένα δημοσιοποιήθηκαν με ηλεκτρονικά μέσα στις 8 Νοεμβρίου 2007.
(4)
Εντός τριών μηνών από την ηλεκτρονική δημοσιοποίηση των ως άνω πληροφοριών, ορισμένες εταιρείες εκδήλωσαν ενδιαφέρον συμμετοχής όσον αφορά συγκεκριμένες ουσίες και τύπους προϊόντων, σύμφωνα με το άρθρο 12 παράγραφος 1 του κανονισμού (ΕΚ) αριθ. 1451/2007.
(5)
Κατά συνέπεια επιβάλλεται να θεσπιστεί νέα προθεσμία υποβολής φακέλων για τις εν λόγω ουσίες και τύπους προϊόντων σύμφωνα με το δεύτερο εδάφιο του άρθρου 12 παράγραφος 3 του ως άνω κανονισμού.
(6)
Τα προβλεπόμενα μέτρα στην παρούσα απόφαση είναι σύμφωνα με τη γνώμη της μόνιμης επιτροπής για τα βιοκτόνα προϊόντα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τις ουσίες και τους τύπους προϊόντων που αναφέρονται στο παράρτημα, ως νέα προθεσμία υποβολής φακέλων ορίζεται η 1η Δεκεμβρίου 2009.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 31 Οκτωβρίου 2008.

Labels: 3
1
18
6